text: 'বুড়ো' ফেদেরারে আস্থা এডবার্গের | Newsbangladesh
  সোমবার, জুলাই ১৩, ২০১৫ ৪:২৫
  'বুড়ো' ফেদেরারে আস্থা এডবার্গের
  ঢাকা: আরও একবার হতাশার চাদরে মুড়ে উইম্বলডন থেকে শূন্য হাতে ঘরে ফিরতে হয়েছে রজার ফেদেরারকে। তারপরও ৩৪ ছুঁইছুঁই সুইস কিংবদন্তির ওপর ভরসা হারাচ্ছেন না তার গুরু স্টিভ এডবার্গ। সুইডিস মগজাস্ত্র বলছেন, ফেদেরার এখনও নিঃশেষ হয়ে যায়নি। অবশ্যই সে আরও গ্রান্ড স্লাম জেতার ক্ষমতা রাখে।
  ২০১৫ সালের উইম্বলডনের ফাইনালে নাম লিখিয়ে ফেদেরার ইতিহাসের গলিতে ঢুকে পড়েছেন। টুর্নামেন্টের দ্বিতীয় সেমিতে অ্যান্ডি মারেকে হারিয়ে ১৯৭৪ সালের পর সবচেয়ে বয়সী খেলোয়াড় হিসেবে বছরের তৃতীয় গ্রান্ড স্লামের ফাইনাল নিশ্চিত করেছিলেন। যখন রোববারের শিরোপা নির্ধারণী লড়াইয়ে সার্বিয়ান সেনসেশন নোভাক জোকোভিচের বিপক্ষে টানা দ্বিতীয়বারের মতো উইম্বলডন ফাইনাল হারলেন 'ফেড এক্সপ্রেস'।
  এই অবস্থায় প্রশ্ন উঠছে ফেদেরার আবারও কী আরেকটি গ্রান্ড স্লাম শিরোপা জিততে পারবেন। বিষয়টি নিয়ে অনেকেই সন্দিহান হলেও শিষ্যের ওপর পুরোপুরি আস্থা আছে এডবার্গের। ৪৯ বছর বয়সী কিংবদন্তি বলছেন, "আমি এখনও বিশ্বাস করি সে (ফেদেরার) আবারও গ্রান্ডস্লাম জেতার ক্ষমতা রাখে। এজন্য ফেদেরারকে তার ফিটনেস ধরে রাখতে হবে। আর দৃঢ়প্রত্যয়ী হতে হবে এবং কঠোর পরিশ্রমের মানসিকতা দেখাতে হবে। ফেড এখনও ঘাসের কোর্টের অন্যতম সেরা একজন খেলোয়াড়।"